b'\n_START_ARTICLE_\nLuka Lavtar\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v \xc5\xa0kofji Loki. Gimnazijo je do leta 1857 obiskoval v Ljubljani, kjer je maturiral leta 1865. Iz matematike in fizike je diplomiral leta 1872 na Univerzi na Dunaju._NEWLINE_Leta 1872 je bil sprejet za suplenta na realki v Ljubljani, kjer je u\xc4\x8dil tudi slovenski jezik. Leta 1873 je bil imenovan za glavnega u\xc4\x8ditelja \xc2\xbbextra statum\xc2\xab\xc2\xa0na \xc5\xbeenskem u\xc4\x8ditelji\xc5\xa1\xc4\x8du v Gorici, nato od leta 1875 dalje na mo\xc5\xa1kem u\xc4\x8ditelji\xc5\xa1\xc4\x8du v Mariboru._NEWLINE_Strokovne prispevke je objavljal v U\xc4\x8diteljskem tovari\xc5\xa1u in Popotniku. Prirejal in pisal je matemati\xc4\x8dne u\xc4\x8dbenike za osnovne \xc5\xa1ole in u\xc4\x8ditelji\xc5\xa1\xc4\x8da. Njegovo metodi\xc4\x8dno izhodi\xc5\xa1\xc4\x8de je bilo, da ra\xc4\x8dunanje temelji na \xc5\xa1tetju. Zavzemal se je za postopno seznanjenje u\xc4\x8dencev z ra\xc4\x8dunskimi operacijami, za prehajanje od la\xc5\xbejega k te\xc5\xbejemu. Na ni\xc5\xbeji stopnji je izklju\xc4\x8deval mno\xc5\xbeenje, merjenje in deljenje, poudarjal je prakti\xc4\x8dno stran uporabnih nalog._NEWLINE_Pokopan je bil na starem mestnem pokopali\xc5\xa1\xc4\x8du pri Ljudskem vrtu. Ko je Mestna ob\xc4\x8dina Maribor leta 1940 to pokopali\xc5\xa1\xc4\x8de dokon\xc4\x8dno zaprla, je organizirala njegovo ekshumacijo (tako kot tudi ekshumacijo drugih zaslu\xc5\xbenih mo\xc5\xbe, ki jih niso ekshumirali svojci) in pokop njegovih telesnih ostankov v novi skupni grobnici zaslu\xc5\xbenih mo\xc5\xbe v arkadah fran\xc4\x8di\xc5\xa1kanskega pokopali\xc5\xa1\xc4\x8da na Pobre\xc5\xbeju.'